Viðtøkur viðtiknar á aðalfundi tann 6. mars 2020. Um felagið § 1. Navn felagsins er“ Føroyingafelagið í Aalborg”. Heimstaður felagsins er Aalborg Kommuna. § 2. Endamál felagsins er at styrkja um samanhald millum føroyingar í Norðurjútlandi og virka fyri trivnað millum føroyingar, herundir at skipa fyri tiltøkum, ið veita kunning, vegleiðing o. a. til føroysk lesandi. § 3. Felagið er óheft partapolitiskt. § 4. Felagið er almannagagnligt (non-profit), har øll inntøka og/ella yvirskot verður nýtt til endamál felagsins. Limaskapur § 5. Øll, ið hava tilknýtið til Føroyar ella hava áhuga fyri føroyskari mentan og føroyskum viðurskiftum, kunnu gerast limir í felagnum. Limaskapurin er galdandi, tá limagjaldið er goldið. § 5, stk. 2. Allir limir hava til skyldu at virka sambært viðtøkum felagsins, umframt mannagongdum, ið eru samtyktar av nevndini. § 5, stk. 3. Limaárið er galdandi frá 1. januar til og við 31. desembur. § 5, stk. 4. Aðalfundur felagsins kann við vanligum meiriluta av atkvøðunum, roknað millum tey, ið greiða atkvøðu á fundinum, burturvísa limi, ið verður mettur at virka ímóti endamálið felagsins ella sum beinleiðis virkar til skaða fyri felagið. § 5, stk. 5. Ein samd starvsnevnd kann fyribils burturvísa einum limi, ið fremur brot á § 5, stk. 4 í viðtøkum felagsins. Nevndin skal tó sum skjótast, eftir at hava fyribils burturvíst einum limi, kalla inn til eykaaðalfund, har uppskot um burturvísing skal leggjast til atkvøðugreiðslu. § 5, stk. 6. Goldin limaskapur verður ikki endurrindaður limi, ið verður burturvístur sambært § 5, stk. 4 og 5. Limagjald § 6. Limagjaldið verður ásett av nevnd felagsins. Nevndin avgerð eisini innheintingarhættir og ivamál um gjaldsskyldu. Nevndin § 7. Felagið verður stjørnað av einari fimm (5) ella sjey (7) mannað nevnd. Starvsnevndin umfatar formann, næstformann, peningarøkil og skrivara. Nevndin skipar seg sjálva. § 7, stk. 2. Aðalfundurin avgerð, um tað skal veljast ein nevnd, ið telur fimm (5) ella sjey (7) persónar. § 7, stk. 3. Eftir skipan av nevnd skal ein starvsskipan gerast, har nevndarlimirnir avtala, hvussu nevndararbeiðið verður skipað. § 8. Felagið verður teknað av formanni og peningarøkli. Avgerðir og avtalur, ið mugu metast at liggja útyvir vanliga dagliga raksturin av felagnum, krevja tó góðkenning av nevndini. § 9. Aðalfundur skal haldast á hvørjum ári í mars mánaði, og skal hesin fráboðast skrivliga seinast 14 dagar áðrenn. Á aðalfundinum skal hetta vera á skrá: Val av fundarstjóra. Val av fundarskrivara. Formansfrágreiðing. Framløga av rokniskapi til góðkenningar. Endurskoðan av limagjaldi. Innkomin uppskot. Val av starvsnevnd við møguligum tiltakslimum. Val av innanhýsis grannskoðara. Ymiskt. § 9, stk. 2. Aðalfundurin er almennur, og øll hava rætt at koma við uppskotum og viðmerkingum, ið skulu viðgerast á aðalfundinum. Tó hava bert limir yvir 18 ár valrætt til § 9, stk. 1, punkt 7 á skránni.